സ്വപ്ന ജലപാത മുന്നോട്ട് തിരുവനന്തപുരം: കേരളക്കരയുടെ മുഖച്ഛായ മാറ്റുന്ന കോവളം ബേക്കല് ജലപാത നിര്മ്മാണത്തിന്റെ പടവുകള് വേഗം താണ്ടുന്നു. 611കിലോമീറ്റര് പാതയില് അന്പത് ശതമാനത്തോളം പൂര്ത്തിയായി. 2025ല് പൂര്ണമായും ഗതാഗതയോഗ്യമാക്കുമെന്നാണ് സര്ക്കാര് പ്രഖ്യാപനം. 2300 കോടി രൂപയാണ് ആദ്യഘട്ടം വിനിയോഗിക്കുക. പതിനൊന്ന് ജില്ലകളിലൂടെയാണ് ജലപാത കടന്നുപോകുന്നത്. കൊല്ലം കോട്ടപ്പുറം പാത നേരത്തേ പൂര്ത്തിയായി. തൃശൂര് കോഴിക്കോട് ദേശീയ ജലപാതയായി കേന്ദ്രം പ്രഖ്യാപിച്ചിട്ടുണ്ട്. കേരള വാട്ടര് വോയ്സ് ഇന്ഫ്രാസ്ട്രേക്ചേഴ്സ് ലിമിറ്റഡിനാണ് നിര്മ്മാണച്ചുമതല. കൊല്ലം കോവളം ഭാഗത്തെ പാത വികസനമാണ് ഇനിയുള്ള പ്രാധന പ്രവൃത്തികളിലൊന്ന്. ഇവിടെ 1275 കുടുംബങ്ങളെ മാറ്റി താമസിപ്പിക്കണം. വെട്ടൂര് മുതല് കാപ്പില് വരെ 382 കുടുംബങ്ങളെ പുനരധിവസിപ്പിക്കാനുള്ള ജോലികള് നടക്കുകയാണ്. ഒരു കുടുംബത്തിന് പത്ത് ലക്ഷം രൂപയാണ് നല്കുന്നത്. അവര് വസ്തു വാങ്ങി വീട് വച്ച് മാറും. 60 കുടുംബങ്ങള്ക്ക് ഒന്നും രണ്ടും ഗഡു തുക നല്കി. 17 പേര്ക്ക് തുക നല്കാനുള്ള ഉത്തരവിറങ്ങി. ബാക്കിയുള്ളവര്ക്ക് അടുത്ത ഘട്ടത്തില് തുക നല്കും. മഴയാണ് നിര്മ്മാണ പ്രവര്ത്തനത്തിന് തടസം. ചിലയിടങ്ങളില് പണി നിറുത്തിവച്ചിരിക്കുകയാണ്. വര്ക്കല തുരപ്പിന്റെ വീതി കൂട്ടല്, കണ്ണൂരില് മാഹി അഞ്ചരക്കണ്ടി പുഴകളെ ബന്ധിക്കുന്ന 26 കിലോമീറ്റര് കനാല്, കാസര്കോട് ചിത്തേരി നീലേശ്വരം പുഴകളെ ബന്ധിക്കുന്ന കനാല് ഇവയും പൂര്ത്തിയാക്കാനുണ്ട്. പൊന്നാനി ചേറ്റുവ പി.സി കനാല്, താനൂര് കൂട്ടായി ടി.കെ കനാല്, കോഴിക്കോട് ഇ.കെ കനാല്, ബേപ്പൂര് കല്ലായി കെ.കെ കനാല്, വടകര മാഹി കനാല് എന്നിവയുടെ പണികള് പുരോഗമിക്കുകയാണ്. വര്ക്കല തുരങ്കം വര്ക്കല തുരങ്കം 12 മീറ്റര് വീതിയിലും 7 മീറ്റര് ഉയരത്തിലും പുനര്നിര്മ്മിക്കും. കൊങ്കണ് റെയില്വേയാണ് തുരങ്കത്തിന്റെ പണി നടത്തുക. പത്തൊന്പതാം നൂറ്റാണ്ടില് ബ്രിട്ടീഷുകാര് നിര്മ്മിച്ചതതാണ് തുരങ്കം. 1867ല് തുടങ്ങിയ പണി പൂര്ത്തിയായത് 1880ല്. പാത തുറന്നാല് 1. ചരക്ക് നീക്കം കുറഞ്ഞ ചെലവില് വലിയ തോതില് നടത്താം 2. റോഡില് ചരക്കു വണ്ടികള് കുറയും. ഗതാഗതക്കുരുക്കിന് ശമനം 3. ടൂറിസം കുതിച്ചുചാട്ടം. കോവളംബേക്കല് പ്രകൃതിഭംഗി ആസ്വദിക്കാം പാത ഇങ്ങനെ 74 കി. മീറ്റര് കോവളം കൊല്ലം 165 കി. മീറ്റര് തൃശൂര് കോട്ടപ്പുറം കോഴിക്കോട് 209 കി. മീറ്റര് കോഴിക്കോട് കാസര്കോട് 32 മീറ്റര് വീതി 2.2 മീറ്റര് ആഴം